Pose (TV-serie)

***Pose*** er en amerikansk dramaserie på TV-kanalen FX. Serien ble skapt av Ryan Murphy, Brad Falchuk og Steven Canals, og pilotepisoden hadde premiere 3. juni 2018. I Norge er den første sesongen tilgjengelig på strømmetjenesten HBO. FX laget i alt tre sesonger av serien; den siste sesongen hadde premiere høsten 2021.

Handlingen er lagt til New York på slutten av 1980-årene. Store deler av serien dreier seg om det skeive ballroom-miljøet, og *Pose* ble promotert som en serie med et rekordstort antall trans og homofile skuespillere. Marie Kleve fra *[[Dagbladet]]* roste serien etter premieren på den første sesongen, og skrev at den «avler toleranse og forståelse, for den bringer uhorvelig mange flere nyanser til LHBT-miljøet enn vi er vant til å se på skjermen». TV-serien ble nominert til flere Primetime Emmy Awards, blant annet for beste dramaserie.

## Handling
### Sesong 1
Transkvinnen Blanca (Mj Rodriguez) bestemmer seg for å forlate de trygge rammene i ballroom-huset «House of Abundance». Blanca er fast bestemt på å starte sitt eget hus i ballroom-miljøet, en subkultur i LHBT-miljøet som er dominert av afro- og latinamerikanere, der «husene» fungerer som selvvalgte familier. En eldre «mamma» eller «pappa» gir husly og moralsk støtte til yngre mennesker i miljøet, som i flere tilfeller har blitt utstøtt av sine biologiske foreldre. Hver uke møtes de ulike husene til klubbkvelder hvor de konkurrerer i drag og posering. Blanca starter sitt eget hus, «House of Evangelista», og får meg seg danseren Damon (Ryan Jamaal Swain) og senere Abundance-medlemmet Angel (Indya Moore). Damon har også ambisjoner om å komme seg inn på en prestisjetung danseskole.

### Sesong 2
Blanca er optimistisk etter at Madonna-låten «Vogue» går til topps på hitlistene, og hun ønsker å starte sin egen manikyrsalong. Pray Tell blir overtalt til å bli med i aktivistgruppen ACT UP, som har som mål å hindre spredningen av aids. Angel prøver seg på modellbransjen, men er bekymret for at noen skal oppdage hennes fødselskjønn. Damon har kommet inn på andreåret på danseskolen, men havner i en livskrise etter at kjæresten Ricky (Dyllón Burnside) vender hjem fra en konsertturné med R&B-artisten Al B. Sure!. Elektra (Dominique Jackson) forlater huset Evangelista for å starte sitt eget hus, Wintour.

### Sesong 3
Den tredje sesongen hadde premiere i august 2021. I denne sesongen opplever hovedpersonene at det lanseres en «pille-cocktail» – først som en lukket studie – som reverserer utviklingen av AIDS. Blanca har blitt ansatt som pleiemedhjelper på sykehuset, og i løpet av sesongen utdanner hun seg til sykepleier. Hun innleder også et fast forhold til legen Christopher, som blir en god støtte for både henne og hennes nærmeste fra ballroom-miljøet. Pray Tell utvikler symptomer på AIDS, og vennene rundt ham blir bekymret for livsførselen hans. De forsøker å ta opp med ham blant annet at han drikker alt for mye, og han reagerer med raseri. Etter hvert innser han at han må reise tilbake til barndomsbyen for å ta et oppgjør med vonde minner, og rydde opp i forholdet til sin mor. Angel og Lil Papi flytter sammen, og Blanca fortsetter i morsrollen selv om alle «barna» fra sesong 2 og 3 har «flyttet hjemmefra».

## Medvirkende
### Hovedroller
* Mj Rodriguez som Blanca Rodriguez-Evangelista
* Ryan Jamaal Swain som Damon Richards-Evangelista
* Dominique Jackson som Elektra Abundance
* Indya Moore som Angel Evangelista
* Evan Peters som Stan Bowes
* Kate Mara som Patty Bowes
* Billy Porter som Pray Tell
* James Van Der Beek som Matt Bromley
* Charlayne Woodard som Helena St. Rogers
* Dyllón Burnside som Ricky Evangelista
* Hailie Sahar som Lulu Abundance
* Angelica Ross som Candy Abundance
* Angel Bismark Curiel som Martinez «Lil Papi» Evangelista

### Biroller
* Jeremy McClain som Cubby Evangelista
* Jason A. Rodriguez som Lemar Evangelista
* Samantha Grace Blumm som Amanda Bowes
* Jose Gutierez Xtravaganza som dommer
* Kathryn Erbe som Dr. Gottfried
* Johnny Sibilly som Costas
* Tamara M. Williams som Summer 
* Christopher Meloni som Dick Ford
* Alexia Garcia som Aphrodite
* Bianca Castro som Veronica

## Referanser


## Eksterne lenker
*